Vyf beseer toe Pta-eetplek se dak instortDie dak wat ingestort het. Foto: Best Care Vyf mense is Vrydag beseer nadat ŉ gedeelte van die dak van ŉ eetplek by die Total Panorama Petroport op die N1-snelweg, noord van Pretoria, ineengestort het. Die Tshwane-nooddienste en paramedici van verskeie nooddienste is omstreeks 12:00 na die Steers-kitskosrestaurant, wat oor die N1 strek, ontbied. Die dak by die restaurant se betaalpunt, aan die kant van die snelweg waar die verkeer in ŉ suidelike rigting vloei, het ineengestort. Volgens Xander Loubser, woordvoerder van Best Care-ambulansdienste, is vyf mense beseer. Geen ernstige beserings is tot dusver aangemeld nie. Drie van die vyf mense is met ambulanse na verskeie hospitale geneem. Die oorsaak van die ineenstorting is nog nie bekend nie en word ondersoek. Isaac Mahamba, woordvoerder van die Tshwane-metropolisie, het aan Maroela Media bevestig dat vyf mense geringe tot matige beserings opgedoen het en na die Montana-hospitaal geneem is vir verdere behandeling. Die Tshwane-brandweer het opruimingswerk gedoen. Mahamba het gesê die N1-suid is vir veiligheidsdoeleindes by die Wallmansthal-afrit vir verkeer gesluit, terwyl toetse op die brug se struktuur gedoen word. “Hierdie gedeelte van die snelweg sal weer vir verkeer geopen word sodra ons kan bevestig die brug hou nie ŉ gevaar vir motoriste in nie.” Mahamba het gesê die pad kan moontlik tot 15:00 of 16:00 gesluit wees. Verkeer word by die afrit tot op die R101 herlei, waarna motoriste via die N4 weer by die N1 kan aansluit. Volgens Mahamba ondersoek die polisie die oorsaak van die ineenstorting en sal dit in later bekend gemaak word.